RÅDETS AFGØRELSE af 12. maj 1995 om en fælles aktion vedtaget af Rådet på grundlag af artikel J.3 i traktaten om Den Europæiske Union, vedrørende personelminer (95/170/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til de overordnede retningslinjer fra Det Europæiske Råd den 26. og 27. juni 1992, som fastlagde de sikkerhedsområder, der fra ikrafttrædelsen af traktaten om Den Europæiske Union kan gøres til genstand for fælles aktioner -

TRUFFET FØLGENDE AFGØRELSE:

Artikel 1

Målene for den fælles aktion

Formålet med denne fælles aktion er at bidrage til at bekæmpe den vilkårlige anvendelse og globale udbredelse af personellandminer, som er meget farlige for civilbefolkningerne.

Uden at foregribe andre internationale initiativer på området har denne fælles aktion også til formål at øge chancerne for, at konferencen om revision af konventionen om forbud mod eller begrænsninger i anvendelsen af visse konventionelle våben, som må anses for at være unødigt skadevoldende eller for at ramme i flæng, i det følgende benævnt »1980-konventionen«, får et positivt udfald.

Med henblik herpå omfatter den fælles aktion tre komponenter, der dækkes af nedenstående afsnit I, II og III:

- et fælles midlertidigt eksportstop for personelminer

- en aktiv forberedelse af konferencen om revision af 1980-konventionen

- et bidrag fra Den Europæiske Union til den internationale minerydningsindsats.

AFSNIT I

MIDLERTIDIGT EKSPORTSTOP FOR PERSONELMINER

Artikel 2

Medlemsstaterne indfører et fælles midlertidigt eksportstop for personelminer på baggrund af De Forenede Nationers Generalforsamlings resolutioner herom.

Det midlertidige eksportstop dækker et totalt forbud mod eksport af personelminer, som ikke kan findes ved hjælp af detektor, og af ikke-selvødelæggende personelminer, uanset bestemmelsessted, samt et forbud mod eksport af alle andre typer personelminer til stater, der endnu ikke har ratificeret 1980-konventionen og dens protokol nr. 2.

De medlemsstater, der ønsker det, kan indføre midlertidige eksportstop af mere omfattende rækkevidde.

AFSNIT II

AKTIV FORBEREDELSE AF KONFERENCEN OM REVISION AF 1980-KONVENTIONEN

Artikel 3

1. Med henblik på konferencen om revision af 1980-konventionen træffer de medlemsstater, som endnu ikke er bundet af denne konvention, og navnlig af dens protokol nr. 2, de foranstaltninger, der er nødvendige for, at de kan blive kontraherende parter i konventionen og dens protokol nr. 2.

2. Medlemsstaterne bestræber sig på at fremme 1980-konventionens universelle karakter og at styrke protokol nr. 2, navnlig ved:

- at udvide dens rækkevidde til også at omfatte ikke-internationale væbnede konflikter

- i betydeligt omfang at stramme restriktioner eller forbud i forbindelse med personelminer, herunder restriktioner eller forbud, der vedrører overførsler af dem

- at indføre en effektiv kontrolmekanisme

- at indsætte bestemmelser om teknisk bistand til minerydning.

3. For at bidrage til, at konferencen om revision af 1980-konventionen får et heldigt udfald, bestræber Den Europæiske Union sig aktivt på at gøre det klart for tredjelande, at 1980-konventionen bør anerkendes overalt, og at dens protokol nr. 2 bør styrkes, i overensstemmelse med den holdning, der er fastlagt i stk. 2. Med henblik herpå foretager formandskabet demarcher på de betingelser, der er omhandlet i traktatens artikel J.5, stk. 3.

4. På revisionskonferencen indtager medlemsstaterne den holdning, der er fastlagt i stk. 2.

AFSNIT III

BIDRAG TIL DEN INTERNATIONALE MINERYDNINGSINDSATS

Artikel 4

Den Europæiske Unions bidrag til De Forenede Nationers aktiviteter

1. Medlemsstaterne deltager i den internationale konference om minerydning, der afholdes under forsæde af De Forenede Nationers generalsekretær.

Den Europæiske Union bidrager til at finansiere afholdelsen af konferencen med 160 000 ECU.

Dette bidrag afholdes over De Europæiske Fællesskabers almindelige budget for 1995.

2. Uden at det berører eventuelle bidrag fra medlemsstaterne, giver Den Europæiske Union et bidrag på indtil 3 mio. ECU til De Forenede Nationers frivillige fond for bistand til minerydning. Bidraget afholdes over De Europæiske Fællesskabers almindelige budget for 1995.

Dette bidrag skal anvendes til foranstaltninger, der prioriteres højt af Den Europæiske Union. Formandskabet vil i samråd med Kommissionen tage de nødvendige kontakter med De Forenede Nationers generalsekretær for at fastlægge de nærmere betingelser for anvendelse af Den Europæiske Unions bidrag til den frivillige fond for bistand til minerydning.

3. De udgifter, der finansieres med de beløb, der er fastsat i stk. 1 og 2, forvaltes under overholdelse af Det Europæiske Fællesskabs procedurer og regler på budgetområdet.

Artikel 5

Det Europæiske Fællesskabs aktiviteter

Det Europæiske Fællesskab har gennemført minerydningsaktioner som led i humanitær bistand og udviklingssamarbejde. Kommissionen for De Europæiske Fællesskaber agter at fortsætte disse aktioner, som er et vigtigt element i Fællesskabets humanitære indsats over for visse tredjelande. Fællesskabet har også forskningsaktiviteter i gang, der er af relevans for minerydning.

Artikel 6

Den Europæiske Unions særlige aktioner

1. Den Europæiske Union yder bistand til den minerydningsindsats, der gøres i visse tredjelande. Den Europæiske Union handler på anmodning af regionale organisationer eller på anmodning af et tredjelands myndigheder. Den er aktiv inden for rammerne af de programmer, der gennemføres af De Forenede Nationer, eller efter omstændighederne i samarbejde med FN for at afslutte en FN-aktion.

2. Når Rådet vedtager at gennemføre en særlig aktion over for et tredjeland, træffer det afgørelse om de finansielle midler i forbindelse hermed under hensyntagen til eventuelle bidrag in natura fra medlemsstaterne. Rådet foretager en prioritering vedrørende Den Europæiske Unions bistand, der bl.a. kan antage følgende former:

- orientering i de berørte lande

- uddannelse af minerydningseksperter og -instruktører

- deltagelse i minerydningsaktioner.

Rådets afgørelser om de beslutninger, der er omhandlet i første afsnit, træffes med enstemmighed.

3. I medfør af traktatens artikel J.3, nr. 2, fastlægger Rådet betingelserne for gennemførelse af Den Europæiske Unions særlige aktioner, idet der tages hensyn til, at det i visse tilfælde kan være af interesse at udpege en befuldmægtiget, der er ansvarlig for gennemførelsen af den særlige aktion på stedet.

Artikel 7

Den Vesteuropæiske Unions bidrag

Den Europæiske Union forbeholder sig muligheden af at anmode Den Vesteuropæiske Union om at bidrage til fastlæggelsen og gennemførelsen af Den Europæiske Unions særlige aktioner. Rådets afgørelser herom træffes med enstemmighed.

Artikel 8

Forberedelse og opfølgning af Den Europæiske Unions aktioner

1. Rådets kompetente arbejdsgruppe skal bl.a.:

- behandle anmodningerne fra et tredjelands regionale organisationer eller myndigheder

- foretage prioriteringer vedrørende anvendelsen af Den Europæiske Unions bidrag til De Forenede Nationers frivillige fond for bistand til minerydning

- fastlægge betingelserne for gennemførelsen af Den Europæiske Unions særlige aktioner i et tredjeland.

2. Formandskabet skal på de i traktatens artikel J.5, stk. 3, omhandlede betingelser:

- varetage forbindelsen med De Forenede Nationer

- tage de kontakter med regionale organisationer og tredjelande, der er nødvendige for at gennemføre Den Europæiske Unions særlige aktioner.

Formandskabet holder løbende arbejdsgruppen orienteret om resultatet af disse kontakter.

3. Arbejdsgruppen sikrer, at de særlige aktioner, der vedtages i medfør af denne afgørelse, bliver fulgt op. Gruppen fremsætter alle sådanne henstillinger, der kan fremme opfyldelsen af Den Europæiske Unions målsætning, navnlig vedrørende det hensigtsmæssige i at tage denne fælles aktion op til fornyet behandling efter konferencen om revision af 1980-konventionen.

4. Arbejdsgruppen får forelagt alle relevante oplysninger, så Rådet og Kommissionen under de bedst mulige betingelser kan varetage den overordnede sammenhæng i Den Europæiske Unions eksterne aktioner.

Artikel 9

Denne afgørelse træder i kraft på dagen for vedtagelsen. Den offentliggøres i Tidende.

Udfærdiget i Bruxelles, den 12. maj 1995.

På Rådets vegne

A. JUPPÉ

Formand